Diari Oficial de la Generalitat Valenciana


Sumari del DOGV 4445, del 21-02-2003 (2003/2014)

DECRET 15/2003, de 18 de febrer, del Consell de la Generalitat, pel qual s'aprova el Reglament d'Organització i Funcionament de la Inspecció de Servicis Sanitaris de la Generalitat.
-------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2003/02/18/15/dof/vci/html**

### Dades del document

Número de DOGV
:   4445

Data del DOGV
:   21-02-2003

Secció del DOGV
:   I. DISPOSICIONS GENERALS

Número del document
:   2003/2014


Data del document
:   18-02-2003

Organisme emissor
:   Conselleria de Sanitat

Tipus de document
:   Decret

Anàlisi jurídica

 Descriptors 

:   * personal sanitari
    * control sanitari
    * farmacèutic
    * metge
    * organització administrativa
    * legislació
    * reglament intern
    * servei sanitari

DECRET 15/2003, de 18 de febrer, del Consell de la Generalitat, pel qual s'aprova el Reglament d'Organització i Funcionament de la Inspecció de Servicis Sanitaris de la Generalitat. [2003/F2014]
  
L'article 43 de la Constitució Espanyola reconeix el dret dels ciutadans a la protecció de la salut i atribuïx als poders públics l'organització i tutela de la salut pública. Conseqüentment, la Llei 14/1986, de 25 d'abril, General de Sanitat, compromet les autoritats sanitàries competents en la realització del control i millora de la qualitat de l'assistència sanitària en tots els seus nivells, i establix que tots els centres i establiments sanitaris estaran sotmesos a la inspecció i control sanitaris, determinant les competències generals de la Inspecció Sanitària.
  
En concordança amb la Llei Orgànica 5/1982, d'1 de juliol, d'Estatut d'Autonomia de la Comunitat Valenciana i els principis establits sobre això en la citada Llei General de Sanitat, el Reial Decret 1612/1987, de 27 de novembre, disposa el traspàs a la Comunitat Valenciana, dins del seu àmbit territorial, de les funcions de gestió corresponents a l'Institut Nacional de Salut, i entre elles, la Inspecció de Servicis i la gestió de les prestacions sanitàries de la Seguretat Social.
  
La Conselleria de Sanitat és el màxim òrgan encarregat de la direcció i execució de la política del Consell de la Generalitat en matèria de sanitat i exercix les competències que legalment té atribuïdes a estos efectes. D'acord amb el que preveu el Reglament Orgànic i Funcional, al secretari general, sota l'autoritat del conseller, li corresponen, entre altres, les funcions i competències que els òrgans superiors li encomanen, així com les establides en l'article 75 de la Llei 5/1983, de 30 de desembre, de Govern Valencià o una altra normativa que hi siga d'aplicació, la inspecció de centres, servicis, unitats i establiments sanitaris públics o privats.
  
En virtut de tot el que s'ha exposat, i a fi de garantir els drets constitucionals en matèria de sanitat, resulta necessària la regulació dels òrgans encarregats de les actuacions inspectores, amb l'objectiu d'assegurar una assistència sanitària de la més alta qualitat cientificotècnica, funcional i corporativa, en benefici i com a garantia dels drets dels pacients; assistència que requerix una tutela adequada, per a l'èxit de la qual la Inspecció de Servicis Sanitaris ha d'aportar la seua formació tècnica i la plenitud de les seues funcions per a les quals està especialment qualificada.
  
Davant de l'absència d'una norma específica, les actuacions de la Inspecció de Servicis Sanitaris s'han emparat en la legislació estatal d'aplicació i en normativa diversa de la Comunitat Valenciana, que cal unificar i actualitzar atenent els nous reptes fixats en el Pla Anual d'Inspecció de la Conselleria de Sanitat.
  
És, per tant, una necessitat l'aprovació d'un Reglament de la Inspecció de Servicis Sanitaris, norma que ha de tindre com a primer objectiu conciliar l'efectivitat del deure constitucional de protecció de la salut i, per tant, l'eficàcia de l'actuació de la inspecció en matèria sanitària, amb els drets, així mateix constitucionals, dels ciutadans.
  
D'una altra part, el Reglament servirà de marc regulador de l'activitat inspectora, enquadrada com un element bàsic en la gestió sanitària i com a instrument d'organització i coordinació de les distintes unitats de la Conselleria de Sanitat implicades en l'exercici de les funcions esmentades.
  
Així doncs, la inspecció, avaluació, control, auditoria i acreditació sanitàries, així com la supervisió de l'organització i el funcionament dels servicis sanitaris, es configuren com competències fonamentals de la Inspecció de Servicis Sanitaris.
  
És també d'especial transcendència la regulació del secret professional a què legalment tot el personal adscrit a la Inspecció de Servicis Sanitaris està subjecte i, així mateix, el deure de donar compte d'aquells actes contraris a l'ordenament jurídic dels quals tinguera coneixement en compliment de les seues funcions.
  
Així mateix, es fa necessari ressaltar la condició de personal sanitari dels metges i farmacèutics inspectors i infermers subinspectors, atés que les funcions i competències que du a terme este personal inclouen actuacions professionals com ara anamnesi, exploració clínica, interpretació de proves complementàries, diagnòstic, tractament i valoració d'indicacions terapèutiques.
  
No pot entendre's la moderna Inspecció de Servicis Sanitaris sense analitzar les seues comeses i actuacions, tant en matèria sanitària com de Seguretat Social. Des de la seua creació mitjançant la Llei de 14 de desembre de 1942, Fundacional de l'Assegurança Obligatòria de Malaltia, s'assignava una triple funció de la Inspecció de Servicis Sanitaris: la que s'exercia sobre les institucions sanitàries i sobre els facultatius, la que s'exercia quant a l'organisme a què estava adscrita i sobre els servicis que prestava, i la que competia als òrgans oficials de Sanitat.
  
Normes posteriors atribuïren a la Inspecció de Servicis Sanitaris funcions com ara la inspecció de les prestacions sanitàries, de les prestacions de Seguretat Social, sobre els servicis concertats, públics i privats, de la utilització de servicis sanitaris, la inspecció farmacèutica, i de les mesures preventives en matèria sanitària.
  
L'Orde de 19 de febrer de 1946 crea el Cos d'Inspecció i regula l'ingrés al cos per concurs-oposició. Altres normes encomanen a la Inspecció de Servicis Sanitaris la vigilància i el control del personal sanitari i la direcció de les institucions obertes i tancades de la Seguretat Social.
  
L'article 124 del Decret 2065/1974, de 30 de maig, pel qual s'aprovà el text refós de la Llei General de Seguretat Social, conferí als inspectors mèdics i farmacèutics la consideració d'Autoritat Pública, en l'exercici de les seues funcions, i poden demanar de la resta d'autoritats i els seus agents la col·laboració i l'auxili que a aquella es dega.
  
En 1978 la Inspecció de Servicis Sanitaris passa a ser Cos Sanitari de la Seguretat Social, dividit en tres escales: metges inspectors, farmacèutics inspectors i ATS visitadors, als quals s'atribuïx la funció de gestió, ordenació, vigilància i control en relació amb l'assistència sanitària de la Seguretat Social.
  
El Reial Decret 1427/1998 canvia la denominació de l'escala d'ATS visitadors pel d'infermers subinspectors.
  
La Llei de Mesures Fiscals, Administratives i de l'Orde Social de 1999 dóna una nova redacció a l'apartat segon de l'article 124 del text refós de la Llei General de la Seguretat Social de 1974, i reconeix als infermers subinspectors les funcions inspectores de suport, gestió i col·laboració amb els inspectors mèdics i farmacèutics i en execució de les ordes rebudes per a l'exercici de les seues comeses, la consideració d'agents de l'autoritat.
  
En atenció de totes estes consideracions, en desplegament dels objectius previstos en la Llei de Pressuposts de la Generalitat Valenciana per al 2001 i en el Pla Anual d'Inspecció de la Conselleria de Sanitat per al mateix exercici, a proposta del conseller de Sanitat i amb la deliberació prèvia del Consell de la Generalitat, en la reunió del dia 18 de febrer de 2003,
  
DECRETE
  
Article únic
  
S'aprova el Reglament d'Organització i Funcionament de la Inspecció de Servicis Sanitaris de la Generalitat, que s'inserix com a annex I.
  
DISPOSICIONS ADDICIONALS
  
Primera
  
Els llocs de treball que en la vigent relació de llocs de treball, aprovada mitjançant la Resolució de 28 de gener de 2002, del director general de Funció Pública, figuren amb la denominació ATS visitador, passen a denominar-se infermer/a subinspector/a. Estos llocs de treball s'allisten en l'annex II.
  
Segona
  
El personal mèdic i farmacèutic inspector i infermer subinspector que faça les funcions de la inspecció de servicis sanitaris previstes en este reglament, la llista dels quals s'adjunta com a annex III, tindrà la consideració de personal sanitari, sense perdre la condició de funcionari, segons que preveu el Decret 71/1989, de 30 de maig, d'Òrgans de Gestió de Personal; per això es modifica l'article 2 de la norma esmentada que queda redactat de la manera següent:
  
«El personal que figure adscrit als servicis centrals i territorials de la Conselleria de Sanitat no té la consideració de personal sanitari i la gestió i resolució dels seus assumptes correspon a la Conselleria de Justícia i Administracions Públiques i se li aplica la normativa de Funció Pública de la Generalitat, amb excepció del personal mèdic i farmacèutic inspector i infermer subinspector que faça les funcions de la Inspecció de Servicis Sanitaris previstes en el Reglament d'Organització i Funcionament de la Inspecció de Servicis Sanitaris, que té la consideració de personal sanitari, i la gestió i resolució dels seus assumptes correspon a la Conselleria de Sanitat.»
  
DISPOSICIÓ TRANSITÒRIA
  
Es manté l'actual estructura de la Inspecció de Servicis Sanitaris i la denominació dels llocs de treball que s'allisten en l'annex III, fins que el Reglament d'Organització i Funcionament de la Conselleria de Sanitat i les normes que el despleguen determinen l'estructura orgànica i funcional de la Inspecció de Servicis Sanitaris, d'acord amb el que preveu este decret.
  
DISPOSICIÓ DEROGATÒRIA
  
Queden derogades totes les normes de rang igual o inferior que s'oposen al que disposa esta.
  
DISPOSICIONS FINALS
  
Primera
  
Es faculta el conseller de Sanitat per a dictar les normes de desplegament d'este decret.
  
Segona
  
Es faculten els consellers de Sanitat i de Justícia i Administracions Públiques per a donar compliment a la disposició addicional segona en el termini de tres mesos.
  
Tercera
  
El present decret entra en vigor l'endemà de la publicació en el Diari Oficial de la Generalitat Valenciana.
  
València, 18 de febrer de 2003
  
El president de la Generalitat,
  
JOSÉ LUIS OLIVAS MARTÍNEZ
  
El conseller de Sanitat,
  
SERAFÍN CASTELLANO GÓMEZ
  
ANNEX I
  
REGLAMENT D'ORGANITZACIÓ I FUNCIONAMENT DE LA INSPECCIÓ DE SERVICIS SANITARIS DE LA CONSELLERIA DE SANITAT.
  
TÍTOL I
  
Normes generals
  
CAPÍTOL ÚNIC
  
Organització, funcionament i àmbit d'actuació
  
de la Inspecció de Servicis Sanitaris
  
 la Conselleria de Sanitat
  
Article 1. Objecte del Reglament
  
1. La present norma té per objecte regular l'organització, el funcionament, l'àmbit d'actuació i les competències de la Inspecció de Servicis Sanitaris de la Conselleria de Sanitat de la Generalitat.
  
Article 2. Àmbit funcional i material d'actuació de la Inspecció de Servicis Sanitaris
  
1. L'àmbit funcional d'actuació de la Inspecció de Servicis Sanitaris comprén la inspecció i l'avaluació, així com la vigilància del compliment de la legislació i normativa sanitàries i de Seguretat Social, i en especial la referida als aspectes que s'assenyalen en els apartats d'este article.
  
2. La Inspecció de Servicis Sanitaris, en el curs de les seues actuacions, vetlarà per:
  
a) L'accés del ciutadà, en condicions d'igualtat efectiva, al sistema sanitari.
  
b) L'orientació del sistema sanitari a les necessitats de salut.
  
c) L'assegurament de l'eficiència en l'ús de les prestacions sanitàries.
  
d) La tutela de la informació sanitària.
  
e) La tutela dels drets dels ciutadans en el sistema sanitari.
  
f) L'assegurament de les prestacions de Seguretat Social.
  
g) La qualitat cientificotècnica dels centres, servicis i professionals sanitaris.
  
3. Seran competències de la Inspecció de Servicis Sanitaris:
  
a) Participar en l'avaluació del Pla de Salut de la Comunitat Valenciana.
  
b) Comprovar el compliment dels plans d'actuació dictats pels òrgans competents, verificant els resultats obtinguts i les desviacions que s'hagen pogut produir.
  
c) Efectuar propostes de modificacions que es consideren oportunes en l'estructura i el funcionament dels servicis, com a conseqüència del control efectuat.
  
d) Proposar totes les disposicions normatives que es consideren necessàries per a un millor desenvolupament de les funcions encomanades.
  
e) Inspeccionar la qualitat de l'assistència sanitària i de les seues prestacions.
  
4. En relació amb els centres i servicis sanitaris, inclosa l'assistència sanitària que s'hi preste, seran funcions de la Inspecció de Servicis Sanitaris les següents:
  
a) Inspeccionar i avaluar els centres, servicis, unitats i establiments sanitaris, tant públics com privats.
  
b) Inspeccionar els centres i servicis concertats amb la Conselleria de Sanitat, les condicions establides en el concert, així com aspectes d'organització i funcionament.
  
c) Participar en l'elaboració dels plecs de condicions per als procediments de concertació entre la Conselleria de Sanitat i centres o servicis relacionats amb l'assistència sanitària.
  
d) Inspeccionar el procés assistencial de les entitats i empreses col·laboradores de la Seguretat Social, així com la inspecció i el control de les instal·lacions i servicis d'estes amb relació a l'assistència sanitària derivada de contingències no professionals.
  
e) Participar en les comissions clíniques hospitalàries quan així ho propose la Direcció del centre corresponent.
  
f) Participar com a vocal en representació de la comunitat autònoma, en les comissions de docència, segons que establix l'Orde de 22 de juny de 1995, del Ministeri de la Presidència, per la qual es regulen les Comissions de Docència i els sistemes d'avaluació de metges i farmacèutics especialistes.
  
g) Efectuar l'avaluació docent de centres sanitaris per a la formació postgraduada, d'acord amb les directrius del Ministeri de Sanitat i Consum.
  
h) Inspeccionar i avaluar les activitats d'investigació que es facen en el sistema sanitari, en tot allò que s'ha relacionat amb el compliment de la legislació vigent i el respecte dels drets dels subjectes de la investigació.
  
i) Elaborar els informes preceptius en els procediments d'acreditació de centres i servicis sanitaris, d'acord amb la normativa vigent.
  
5. Pel que fa als drets dels ciutadans en el sistema sanitari, seran funcions de la Inspecció de Servicis Sanitaris:
  
a) Inspeccionar i avaluar el sistema sanitari com a garantia del compliment dels drets i deures dels pacients.
  
b) Emetre informes sobre les reclamacions interposades pels ciutadans derivades de l'assistència sanitària prestada, així com qualsevol altre que li encomane la normativa vigent en esta matèria.
  
6. Quant a les prestacions del Sistema Nacional de Salut, seran funcions de la Inspecció de Servicis Sanitaris:
  
a) Inspeccionar les prestacions sanitàries ?incloses l'atenció primària i especialitzada- del Sistema Nacional de Salut, així com aquelles relatives als convenis internacionals.
  
b) Inspeccionar les prestacions farmacèutiques, així com efectuar el procediment de visat d'estes.
  
c) Inspeccionar les prestacions complementàries, així com elaborar els informes-propostes en els expedients de reintegraments de despeses.
  
d) Inspeccionar els servicis d'informació i documentació sanitària.
  
7. Amb referència a les prestacions del Sistema de Seguretat Social, seran funcions de la Inspecció de Servicis Sanitaris les següents:
  
a) Inspeccionar i controlar sanitàriament la incapacitat temporal, incloent-hi el personal de la Generalitat.
  
b) Valorar les reclamacions dels pacients en matèria d'incapacitat temporal, a través de les Comissions Territorials d'Incapacitat Temporal.
  
c) Exercir les facultats i competències atribuïdes a la Inspecció de Servicis Sanitaris en matèria de Seguretat Social, especialment els aspectes referits a les prestacions sanitàries i entitats col·laboradores.
  
d) Participar efectuant el seguiment i control dels acords de col·laboració en estes matèries amb l'Institut Nacional de la Seguretat Social i les mútues d'accidents de treball i malalties professionals de la Seguretat Social i empreses col·laboradores.
  
e) Exercir la direcció i coordinació dels sistemes d'informació relacionats amb les activitats de la inspecció de servicis sanitaris, en especial les relacionades amb el control de la incapacitat temporal.
  
f) Col·laborar amb els professionals i equips directius de centres sanitaris en l'avaluació, assessorament, informació, control i formació, en la gestió de la incapacitat temporal i permanent.
  
g) Efectuar la valoració de la capacitat funcional dels treballadors en relació amb el seu lloc de treball, emetent les propostes que procedisquen d'incapacitat permanent.
  
h) Emetre informes d'inspecció a sol·licitud del Ministeri de Treball i Assumptes Socials, amb referència a la creació, supressió, modificació i/o concertació de servicis sanitaris i recuperadors de les mútues d'accidents de treball i malalties professionals de la Seguretat Social (MATMPSS), així com els relatius a les empreses col·laboradores.
  
i) Elaborar informes per al control de la prestació medicofarmacèutica per als servicis de prevenció de riscs laborals.
  
j) Inspeccionar, avaluar i assessorar les MATMPSS i les empreses col·laboradores en l'àmbit d'actuació de la Conselleria de Sanitat.
  
k) Coordinar la gestió de la incapacitat temporal i permanent, amb l'Institut Nacional de la Seguretat Social.
  
l) I en general, exercir les facultats i competències atribuïdes a la Inspecció de Servicis Sanitaris en matèria de Sanitat i Seguretat Social.
  
8. En matèria de responsabilitat sanitària, seran funcions de la Inspecció de Servicis Sanitaris les següents:
  
a) Elaborar els informes tecnicosanitaris en els expedients de reclamacions de responsabilitat patrimonial de la Conselleria de Sanitat.
  
b) Participar en el desplegament de la política de gestió de riscs sanitaris, en especial dels aspectes relacionats amb la identificació, avaluació i tractament dels riscs, incloent-ne la implantació en els centres sanitaris i les activitats de formació i informació dels professionals que siguen necessàries en esta matèria.
  
c) Participar en el disseny i l'avaluació del consentiment informat, testament vital i certificat de voluntats anticipades dels pacients, com a garantia de l'assistència sanitària prestada.
  
9. En matèria de responsabilitat administrativa, seran funcions de la Inspecció de Servicis Sanitaris les següents:
  
a) Efectuar el seguiment i control de l'organització i funcionament administratiu i sanitari dels servicis, centres i dependències de la conselleria i centres sanitaris públics i privats.
  
b) Investigar i informar les actuacions de què pogueren derivar-se responsabilitats individuals en el desplegament dels procediments administratius i del funcionament general dels servicis sanitaris.
  
c) Efectuar les actuacions prèvies, la proposta d'incoació i la instrucció de procediments disciplinaris, en matèria de la seua competència.
  
d) Efectuar les actuacions prèvies, la proposta d'iniciació i la instrucció de procediments sancionadors que es deriven d'actuacions directes de la Inspecció de Servicis Sanitaris.
  
10. En matèria de valoració mèdica del dany corporal, seran funcions de la Inspecció de Servicis Sanitaris les següents:
  
a) Participar en la Comissió de Valoració del Dany Corporal de la Conselleria de Sanitat.
  
b) Efectuar les actuacions de valoració mèdica d'incapacitats i, en especial, els aspectes referits a reconeixements i informes mèdics previs, en els procediments en què així estiga establit.
  
c) Formar part dels equips de valoració d'incapacitats de l'Institut Nacional de la Seguretat Social, en representació de la Conselleria de Sanitat.
  
d) Emetre els informes preceptius sobre sol·licituds de reducció horària, de canvi de lloc de treball, exempció de guàrdies, així com qualsevol altre que li encomane la normativa vigent en esta matèria.
  
e) Formar part dels tribunals de valoració mèdica de llocs de treball, d'acord amb el que establisca la normativa d'aplicació.
  
11. En matèria d'inspecció farmacèutica, seran funcions de la Inspecció de Servicis Sanitaris les següents:
  
a) Avaluar qualsevol activitat en matèria de medicaments i productes sanitaris, d'acord a la normativa estatal d'aplicació.
  
b) Inspeccionar i controlar la prestació farmacèutica del Sistema Nacional de Salut, en tots els àmbits del seu desenvolupament, processos administratius, prescripció mèdica i servicis farmacèutics públics i concertats.
  
c) Efectuar el seguiment i avaluació dels objectius econòmics i de qualitat farmacològica en els centres sanitaris de la Conselleria de Sanitat, així com en els concertats.
  
d) Participar en l'anàlisi de l'oferta de productes farmacèutics inclosos en la prestació farmacèutica de la Conselleria de Sanitat.
  
e) Realitzar auditories i avaluacions sobre prestació farmacèutica en els diferents nivells assistencials.
  
f) Participar en la revisió i actualització de la normativa en matèria de prestació farmacèutica.
  
g) Avaluar la utilització de medicaments i productes sanitaris, amb especial referència a la despesa farmacèutica. Activitats específiques en l'àmbit de la Comunitat Valenciana i interàrees de salut d'estudis d'utilització de medicaments i farmacoeconòmics, amb especial seguiment dels nous principis actius incorporats a l'arsenal terapèutic del Sistema Sanitari Públic.
  
h) Efectuar el manteniment, tutela i desenvolupament del gestor de la prestació farmacèutica i dels sistemes d'informació farmacèutics, tant en l'àmbit de l'atenció primària com especialitzada. Seguiment i manteniment dels programes Gaia i BADAME, així com qualssevol altres que foren implantats per la Conselleria de Sanitat.
  
i) Col·laborar en la promoció i assessorament del programa d'ús racional del medicament.
  
j) Assessorar tècnicament en la subscripció i seguiment dels concerts subscrits entre la Conselleria de Sanitat i qualsevol altre organisme, institució o corporació, pel que fa a la prestació farmacèutica.
  
k) Assessorar en matèria de procediments i actuacions per a una adequada utilització dels recursos destinats a la prestació farmacèutica.
  
l) Realitzar les actuacions prèvies i instrucció de procediments disciplinaris, en matèria de la seua competència.
  
m) Realitzar les actuacions prèvies i la instrucció de procediments sancionadors que es deriven d'actuacions directes de la Inspecció de Servicis Sanitaris.
  
12. Quant als sistemes d'informació, seran funcions de la Inspecció de Servicis Sanitaris les següents:
  
a) Efectuar l'avaluació dels seus sistemes d'informació, en els aspectes referits al manteniment, fiabilitat de les dades, així com dels indicadors obtinguts.
  
b) Efectuar l'avaluació dels sistemes d'informació de la Conselleria de Sanitat, quan així es determine.
  
13. Altres funcions de la Inspecció de Servicis Sanitaris:
  
a) Participar en la formació i investigació en matèries pròpies de la seua competència.
  
b) Participar en els tribunals de selecció de personal d'Institucions Sanitàries i de personal de la Inspecció de Servicis Sanitaris.
  
c) Coordinar l'Oficina del Mapa Sanitari.
  
d) Qualssevol altra que siga establida per disposicions legals o reglamentàries.
  
14. L'àmbit material d'actuació de la Inspecció de Servicis Sanitaris s'estén als subjectes, entitats, centres, llocs i mitjans inclosos en el camp d'aplicació de la Llei General de Sanitat, Llei del Medicament, Llei General de Seguretat Social, Llei d'Ordenació Farmacèutica de la Comunitat Valenciana i concordants.
  
Els centres de treball, establiments, locals i instal·lacions la vigilància dels quals estiga legalment atribuïda a altres òrgans de les Administracions Públiques, queden exceptuats de l'àmbit material d'actuació de la Inspecció de Servicis Sanitaris i continuaran regint-se per la seua normativa específica, sense perjuí de la competència de la Inspecció de Servicis Sanitaris en les matèries no afectades per esta.
  
Article 3. Els inspectors i subinspectors de Servicis Sanitaris
  
1. El perfil professional dels metges inspectors i infermers subinspectors de Servicis Sanitaris de la Conselleria de Sanitat de la Generalitat està definit per l'especialització en les matèries següents, entre altres: inspecció, acreditació, auditoria i avaluació sanitàries, administració i organització sanitàries, economia de la salut, estadística i epidemiologia, econometria, sistemes d'informació sanitaris, valoració mèdica del dany corporal.
  
2. El perfil professional dels farmacèutics inspectors de Servicis Sanitaris de la Conselleria de Sanitat de la Generalitat està definit per l'especialització en les matèries següents, entre altres: inspecció, acreditació, auditories i avaluació sanitàries, administració i organització sanitàries, economia de la salut, estadística i epidemiologia, econometria, economia dels sistemes d'informació sanitaris, farmacoeconomia, utilització de medicaments i atenció farmacèutica,
  
3. Els llocs amb comesa d'inspecció s'exerciran per funcionaris mèdics i farmacèutics inspectors i infermers subinspectors, enquadrats en l'administració Especial o, si és procedent, en la classe corresponent segons la legislació valenciana de funció pública.
  
4. Els membres de la Inspecció de Servicis Sanitaris podran participar en qualsevol procediment convocat de provisió de llocs per a la funció inspectora sanitària. La seua participació en concursos o convocatòries per a altres llocs d'adscripció indistinta en les relacions de llocs de treball, s'ajustarà al que ha establit la Llei de la Funció Pública Valenciana.
  
5. En les convocatòries per a proves selectives d'ingrés o provisió de llocs de treball per a funcions inspectores, els funcionaris de carrera membres de la Inspecció de Servicis Sanitaris formaran part dels tribunals que es constituïsquen a l'efecte.
  
Article 4. L'ingrés en la Inspecció de Servicis Sanitaris
  
1. L'ingrés es regirà pel que establix la Llei de la Funció Pública Valenciana i, en tot cas, requerirà la superació de la corresponent oposició lliure i, si és procedent, quan així ho preveja la respectiva convocatòria, la realització d'un curs de formació, d'una duració no superior a sis mesos.
  
2. El temari especial de l'oposició de metges inspectors i infermers subinspectors versarà sobre temes de les matèries següents: administració sanitària, legislació sanitària i de seguretat social, estadística, epidemiologia, economia de la salut, valoració mèdica d'incapacitats i del dany corporal, especialitats medicoquirúrgiques, acreditació i auditoria sanitàries, gestió de riscs sanitaris, peritatge mèdic i legislació bàsica farmacèutica.
  
3. El temari especial de l'oposició de farmacèutics inspectors versarà sobre temes de les matèries següents: administració sanitària, legislació sanitària i de seguretat social, legislació farmacèutica, estadística, epidemiologia, acreditació i auditoria sanitàries, gestió de riscs sanitaris, economia dels sistemes d'informació, economia de la salut, farmacoeconomia i estudis de valoració de medicaments.
  
Article 5. Assessorament a la Inspecció de Servicis Sanitaris
  
1. Amb caràcter excepcional, i en els assumptes la naturalesa i circumstàncies dels quals ho requerisca, podrà adscriure's a les unitats inspectores, amb caràcter provisional o com a comissió de servici, el personal tècnic que es considere adequat, a proposta de la Direcció de la Inspecció de Servicis Sanitaris.
  
2. Així mateix, esta direcció tindrà la capacitat de proposar la constitució de grups assessors d'experts en les matèries que es determine, amb vista al compliment dels seus fins.
  
Article 6. Mitjans informàtics de la Inspecció de Servicis Sanitaris
  
1. La Direcció de la Inspecció de Servicis Sanitaris coordinarà els recursos informàtics del sistema, que comprendrà els sistemes lògics i físics necessaris, així com les connexions informàtiques i el sistema de comunicacions entre l'esmentada direcció i l'organització territorial del sistema d'inspecció, a través del centre de referència INTAI.
  
2. El tractament informàtic de l'activitat del sistema d'Inspecció de Servicis Sanitaris es farà a partir d'una única base de dades que garantisca la seua homogeneïtat i la seua explotació estadística, que rebrà les dades de totes les actuacions inspectores degudament classificades.
  
3. La base general de dades del sistema d'inspecció i les seues aplicacions d'explotació radicarà en un sistema centralitzat determinat per la Direcció de la Inspecció de Servicis Sanitaris, a la qual en correspondrà la gestió, el desplegament i la modificació. Cada organització territorial accedirà a les dades sobre matèries de la seua competència i podrà disposar les modificacions de la base de dades i de les aplicacions, en la forma que s'acorde.
  
4. Les actuacions i comprovacions inspectores podran servir-se dels mitjans informàtics, amb esta finalitat, disposaran d'accés a les dades i antecedents que figuren en l'administració Pública quan tinguen rellevància per a la funció inspectora, en la forma establida en la legislació i en este reglament. En particular es tindrà ple accés a la documentació i als sistemes d'informació sanitaris, segons que preveu la Llei General de Sanitat.
  
5. Totes les actuacions de la Inspecció de Servicis Sanitaris es fan amb ple respecte al que preveu la Llei de Protecció de Dades de Caràcter Personal.
  
TÍTOL II
  
El funcionament i l'actuació de la inspecció
  
de servicis sanitaris
  
CAPÍTOL I
  
Funcions i obligacions dels funcionaris de la Inspecció
  
de Servicis Sanitaris
  
Secció primera
  
Facultats dels inspectors i subsinspectors
  
de la Inspecció de Servicis Sanitaris
  
Article 7. Caràcter i acreditació
  
1. Els metges i farmacèutics inspectors de la Inspecció de Servicis Sanitaris de la Conselleria de Sanitat de la Generalitat tindran, en l'exercici de les seues funcions, la condició d'autoritat pública segons que establix la normativa vigent.
  
2. Igualment, els infermers subinspectors de la Inspecció de Servicis Sanitaris de la Conselleria de Sanitat de la Generalitat tindran, en l'exercici de les seues funcions, la condició d'agent de l'autoritat.
  
3. Amb este efecte, els inspectors i subinspectors de Servicis Sanitaris seran proveïts d'un document oficial que n'acredite la condició, expedit pel secretari general de la Conselleria de Sanitat.
  
Article 8. Facultats dels inspectors i subinspectors de Servicis Sanitaris
  
1. Els inspectors i subinspectors de Servicis Sanitaris, d'acord amb el que preveuen els articles 31 i 61 de la Llei 14/1986, de 25 d'abril, General de Sanitat i l'article 105 de la Llei 25/1990, de 20 de desembre, del Medicament, quan exercisquen les funcions que tinguen encomanades, i acreditant si és necessari la seua identitat, estaran autoritzats per a:
  
a) Entrar lliurement i sense notificació prèvia, en qualsevol moment, en tots els centres, establiments i servicis sanitaris del seu àmbit de competència.
  
b) Fer totes les proves, investigacions o exàmens que es consideren necessaris per a verificar el compliment de la normativa vigent.
  
c) Prendre o traure mostres, a l'efecte de la comprovació del compliment del que preveuen les disposicions d'aplicació.
  
d) Fer totes les actuacions que siguen necessàries per al compliment de les funcions d'inspecció que porten a terme.
  
e) Accedir a la història clínica dels pacients, en qualsevol centre o servici sanitari, públic o privat, garantint el dret del pacient a la seua intimitat personal i familiar i el deure a guardar secret.
  
2. Els inspectors i subinspectors de la Inspecció de Servicis Sanitaris, amb l'acreditació prèvia de la seua identitat i quan ho estimen necessari per al compliment de les seues atribucions, podran demanar la col·laboració del personal i servicis d'altres administracions públiques.
  
3. Així mateix, podran citar quan ho consideren procedent, mitjançant requeriment de compareixença davant del funcionari actuant, de qui resulte obligat, aportant la documentació que s'assenyale en cada cas o per a efectuar els aclariments pertinents. En la citació haurà de constar expressament el lloc, la data, l'hora i l'objecte de la compareixença, així com, si és procedent, els efectes de no atendre-la. Quan es requerisca per a comparéixer davant de la inspecció un dia determinat, entre este i la notificació del requeriment mediarà un termini mínim de 48 hores, llevat de situacions excepcionals degudament motivades.
  
Article 9. Autonomia funcional de la Inspecció de Servicis Sanitaris
  
Per al compliment correcte de les funcions encomanades, la Inspecció de Servicis Sanitaris tindrà total independència dels òrgans de direcció dels centres, establiments i servicis inspeccionats.
  
Article 10. Col·laboració i auxili a la funció inspectora
  
1. Els responsables dels centres, establiments i servicis sanitaris de la Conselleria de Sanitat, i el personal que hi treballe, així com els de qualsevol centre sanitari, hauran de proporcionar a la Inspecció de Servicis Sanitaris la col·laboració i l'auxili necessari per a l'exercici de les seues funcions.
  
2. Quan la naturalesa d'una actuació de la inspecció fera necessitar un assessorament especialitzat, la Inspecció de Servicis Sanitaris podrà sol·licitar el suport d'altres departaments o servicis de la Conselleria de Sanitat, altres estructures d'inspecció de l'administració de la Generalitat o de l'Estat, així com a qualsevol altre organisme professional, societat o associació científica.
  
Article 11. Sol·licitud d'informes
  
1. La Inspecció de Servicis Sanitaris podrà sol·licitar als facultatius de la Conselleria de Sanitat, els informes, exploracions, i juís clinicoterapèutics que calguen per al compliment de les seues funcions.
  
2. Així mateix, podran sol·licitar els informes que s'estimen pertinents per al desplegament de les seues actuacions inspectores de qualsevol centre, servici, establiment o professional sanitari, públic o privat.
  
3. Els informes que sol·licite la Inspecció de Servicis Sanitaris en el curs de les seues actuacions hauran de ser atesos d'urgència amb caràcter preferent.
  
4. Les sol·licituds d'informes clínics en matèria de control d'incapacitats que es cursen per part de facultatius d'altres organismes públics, entitats o empreses col·laboradores, dirigides a facultatius de la Conselleria de Sanitat, hauran de ser sol·licitats a la Inspecció de Servicis Sanitaris, de la forma que es determine.
  
Article 12. Sol·licitud de proves complementàries
  
1. La Inspecció de Servicis Sanitaris podrà sol·licitar a les direccions dels centres sanitaris de la Conselleria de Sanitat, la realització de les proves complementàries que estimen necessàries per al desenvolupament de les seues funcions.
  
Secció segona
  
Obligacions dels inspectors i dels subinspectors
  
de Servicis Sanitaris
  
Article 13. Obligacions
  
1. Els funcionaris de la Inspecció de Servicis Sanitaris, en la seua condició de funcionaris públics, serviran amb objectivitat els interessos generals i actuaran d'acord amb els principis constitucionals d'eficàcia i jerarquia, amb sotmetiment ple a la llei i al dret, i amb subjecció als criteris tècnics i directrius establits per les autoritats competents.
  
2. En l'exercici de les seues funcions, i sense minva de la seua autoritat ni del compliment dels seus deures, observaran la màxima correcció amb les persones afectades per la inspecció, i procuraran interferir en la menor mesura possible en el funcionament de les activitats dels centres, establiments i servicis inspeccionats.
  
Article 14. Deure de sigil professional
  
1. Els funcionaris que exercisquen tasques inspectores hauran de guardar el sigil i la confidencialitat deguts en relació amb els assumptes que coneguen per raó del seu càrrec, així com sobre les dades, informes, origen de les denúncies o antecedents de què hagueren tingut coneixement en l'exercici de les seues funcions.
  
2. El personal sense funcions inspectores que preste servicis en òrgans i dependències de la Inspecció de Servicis Sanitaris queda subjecte als mateixos deures de sigil sobre allò que conega per raó del seu lloc de treball.
  
3. Quan la labor inspectora necessite l'accés a dades o la informació continguda en les històries clíniques dels pacients, haurà de guardar-se secret professional i quedar garantit el dret dels pacients a la intimitat personal i familiar. La informació a què es tinga accés en el curs de la labor inspectora només podrà utilitzar-se per als fins assignats.
  
4. Els funcionaris i el personal a què es referixen els punts 1 i 2 d'este article estaran obligats al secret professional derivat de l'aplicació de la Llei de Protecció de Dades.
  
Article 15. Incompatibilitat i abstenció dels inspectors i subinspectors
  
1. Els funcionaris de la Inspecció de Servicis Sanitaris queden afectats pel règim general d'incompatibilitats previst en la normativa de Funció Pública.
  
2. Els funcionaris esmentats se sotmetran a l'abstenció i recusació, d'acord amb els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú
  
CAPÍTOL II
  
Actuacions de la Inspecció de Servicis Sanitaris
  
Article 16. Principis generals d'actuació
  
1. Les actuacions inspectores objecte d'este reglament es duran a terme pels funcionaris adscrits als llocs de treball propis de la Inspecció de Servicis Sanitaris de la Conselleria de Sanitat, previstos en les relacions de llocs de treball vigents, en les categories de metges inspectors, farmacèutics inspectors i infermers subinspectors.
  
2. L'estructura bàsica de l'acció inspectora són els equips d'inspecció. La seua constitució respondrà bàsicament a criteris territorials, sectorials i d'especialització.
  
3. Les actuacions inspectores les duran a terme, fins a la conclusió, els inspectors o subinspectors que les hagueren iniciat. En cas de cessament, trasllat, malaltia o cap altra causa concurrent en estos funcionaris, el superior jeràrquic podrà encomanar-les a un altre funcionari.
  
4. Iniciades les actuacions inspectores, el superior jeràrquic podrà disposar, en qualsevol moment, la incorporació d'un o més funcionaris quan la dificultat o circumstàncies tècniques o temporals ho aconsellen.
  
Article 17. Modalitats d'actuació
  
1. Les modalitats d'actuació de la Inspecció de Servicis Sanitaris comprenen aquelles de caràcter programat i aquelles altres no programades.
  
2. Són activitats programades aquelles que es preveuen en el corresponent Pla Anual d'Inspecció, que serà proposat per la Direcció de la Inspecció de Servicis Sanitaris.
  
3. Són activitats no programades totes aquelles actuacions que s'inicien d'ofici per acord de l'òrgan competent, bé per pròpia iniciativa o com a conseqüència d'orde superior, a petició raonada d'altres òrgans, o per denúncia. En qualsevol moment, estes actuacions hauran de subjectar-se a criteris de legalitat, eficàcia i oportunitat.
  
Article 18. Personal actuant
  
1. Les actuacions inspectores podran efectuar-se per un sol funcionari o per diversos, sota el principi de treball en equip i en funció del tipus d'actuació prevista.
  
2. En les actuacions en equip dutes a terme per inspectors i subinspectors, l'inspector que les dirigisca distribuirà les comeses entre els participants segons la seua especialització i les funcions pròpies de la seua categoria.
  
3. El coordinador mencionat serà designat pel superior jeràrquic que dispose la formació de l'equip inspector.
  
Article 19. L'acta i els informes d'inspecció
  
1. El personal de la Inspecció de Servicis Sanitaris que duga a terme les funcions d'inspecció estendrà acta de les intervencions efectuades. En l'acta s'hauran de consignar totes les dades relatives a l'entitat, centre o servici inspeccionat i de la persona davant la presència de la qual s'efectua la inspecció, així com la data, l'hora i el lloc de les actuacions i identificació de la persona inspectora actuant.
  
2. Els fets consignats en les actes que en l'exercici de les seues funcions alce la Inspecció de Servicis Sanitaris tindran la presumpció de certesa, sempre que hagen sigut constatats personalment pels inspectors o subinspectors actuants i es formalitzen observant els requisits legals pertinents, en este cas tindran valor probatori sense perjuí de les proves que en defensa dels respectius drets o interessos puguen assenyalar o aportar les persones interessades.
  
3. Si els inspectors o subinspectors actuants apreciaren algun fet que poguera ser constitutiu d'infracció, s'haurà de fer constar en l'acta alçada a l'efecte.
  
4. L'acta serà obligatòriament firmada pel titular o representant de l'entitat, centre o servici, a fi de garantir-ne el coneixement del contingut. En cas d'impossibilitat o negativa a ser firmada, la inspecció ho farà constar en l'acta.
  
5. De l'acta alçada se'n lliurarà una còpia a la persona interessada, i en cas de negativa a rebre-la, l'inspector o subinspector ho farà constar en l'acta, i serà remesa a la persona interessada per algun dels mitjans previstos en les disposicions legals vigents.
  
6. La Inspecció de Servicis Sanitaris elaborarà un informe d'inspecció de totes les actuacions practicades, a les quals s'annexaran les actes alçades. En l'informe es faran constar necessàriament: forma d'iniciació, actuacions practicades, juí crític, conclusions, i així mateix, si correspon, es reflectiran les recomanacions pertinents.
  
Article 20. Actuacions disciplinàries i sancionadores
  
1. Si en el curs de les actuacions practicades s'apreciaren determinats fets que, si es confirmaren, pogueren ser susceptibles de ser qualificats com a faltes greus o molt greus, d'acord amb el que preveuen els estatuts jurídics de personal facultatiu, sanitari no facultatiu i no sanitari, es practicaran les actuacions inspectores pertinents. A la conclusió d'esta informació prèvia, s'elaborarà un informe de les actuacions junt amb una proposta, bé de sobreseïment de les actuacions bé de proposta d'incoació d'expedient disciplinari, que serà elevada al seu superior jeràrquic, que la traslladarà de forma motivada a la Direcció de la Inspecció de Servicis Sanitaris.
  
2. La direcció esmentada elevarà la proposta d'incoació d'expedient disciplinari a l'òrgan competent de la Conselleria de Sanitat, o si és procedent, de sobreseïment de les actuacions practicades.
  
3. Si durant el curs de les actuacions inspectores s'apreciaren fets que pogueren ser constitutius d'infracció tipificada d'acord amb el que preveuen les normes sanitàries i administratives d'aplicació, l'inspector o subinspector actuant procedirà a la realització d'actuacions prèvies, en virtut del que preveu el reglament regulador del procediment sancionador. A la conclusió d'estes actuacions s'elaborarà un informe-proposta relatiu a la conveniència d'iniciació del procediment sancionador, per al seu superior jeràrquic, que la traslladarà de forma motivada a la Direcció de la Inspecció de Servicis Sanitaris.
  
4. Als efectes de la tipificació i la sanció de les infraccions sanitàries constatades en el curs de les actuacions inspectores se seguirà el que preveuen els articles 34 a 36 de la Llei General de Sanitat.
  
5. Si en l'exercici de les seues actuacions la inspecció tinguera coneixement de fets que pogueren ser constitutius d'il·lícit penal, haurà de fer-ne sabedora la Direcció de la Inspecció de Servicis Sanitaris, perquè ho comunique al Ministeri Fiscal. De la mateixa manera facilitarà les dades que li siguen requerides per l'autoritat judicial competent en el curs de les actuacions que es practiquen. Quan la naturalesa de l'actuació així ho requerisca, podrà sol·licitar auxili judicial.
  
6. Quan durant l'exercici de la funció inspectora es negara l'entrada o s'impedira la permanència en el centre, establiment o servici sanitari inspeccionat, no s'aportara la informació o documentació sol·licitada o no es prestara el suport o auxili requerit, se n'haurà d'alçar acta, advertint que eixa actitud podrà constituir una infracció administrativa per obstrucció a la labor inspectora.
  
CAPÍTOL III
  
Principis ordenadors del funcionament
  
de la Inspecció de Servicis Sanitaris
  
Secció primera
  
Programació d'Objectius per a l'Acció Inspectora
  
Article 21. Principis bàsics
  
La Inspecció de Servicis Sanitaris programarà la seua actuació segons els objectius que determinen les autoritats sanitàries competents, i funcionarà amb subjecció als principis establits en l'article 103 de la Constitució.
  
Article 22. El Pla Anual d'Inspecció
  
1. L'elaboració d'un Pla Anual d'Inspecció constituïx una ferramenta fonamental per a aconseguir la planificació reglada de les activitats que ha de dur a terme la Inspecció de Servicis Sanitaris.
  
2. L'actuació de la inspecció de servicis sanitaris té entre els seus objectius verificar el compliment de les normes en la prestació sanitària i impulsar la millora de la qualitat de l'assistència i dels servicis i prestacions incloses en el sistema sanitari.
  
3. Per a això fan falta línies d'actuació diferenciades i per programes, que possibiliten la inspecció i l'avaluació dels servicis sanitaris públics, concertats i privats, així com la tutela i el control de la resta de prestacions i activitats que es duen a terme per la Conselleria de Sanitat.
  
4. El pla inclourà els objectius que es volen aconseguir pels diferents programes d'inspecció així com les activitats que s'han de dur a terme per a la consecució dels objectius, i establirà un sistema d'avaluació global.
  
5. El Pla Anual d'Inspecció l'elaborarà la Direcció de la Inspecció de Servicis Sanitaris de la Conselleria de Sanitat.
  
6. Abans d'aprovar-lo, s'informarà del Pla Anual d'Inspecció a la Inspecció General de Servicis de la Generalitat, d'acord amb el que disposa el Decret 236/1997, de 9 de setembre, del Consell de la Generalitat.
  
7. El Pla Anual d'Inspecció serà aprovat, a proposta del secretari general, pel conseller de Sanitat.
  
8. En el Pla Anual d'Inspecció es podran incloure actuacions específiques, a petició dels òrgans directius de la Conselleria, per a avaluació i valoració dels servicis sanitaris objecte de la seua competència. Així mateix, els responsables territorials d'inspecció, proposaran la inclusió en el Pla Anual d'Inspecció d'aquells objectius singulars que afecten específicament el seu territori de competència. Els caps de secció podran elevar propostes perquè siguen valorades i, si fóra procedent, incloses en el pla.
  
9. En desplegament del Pla Anual d'Inspecció, la distribució d'actuacions la farà la Direcció de la Inspecció de Servicis Sanitaris de la Conselleria de Sanitat.
  
10. Els responsables de cada un dels programes d'inspecció inclosos en el Pla Anual d'Inspecció, efectuaran un seguiment permanent i emetran un informe sobre l'evolució de cada programa amb la periodicitat que es determine.
  
Article 23. Criteris de programació de servicis
  
En aplicació dels programes d'actuacions, les direccions territorials d'inspecció i les direccions de secció d'inspecció organitzaran la programació interna de les seues activitats en funció de la seua capacitat i mitjans disponibles i en consideració a la transcendència o repercussió sanitària i social dels assumptes objecte de l'actuació, segons els objectius assenyalats.
  
Secció segona
  
Normes de Funcionament Territorial i Funcional
  
Article 24. Normes funcionals: unitat de funció
  
1. Els inspectors i subinspectors de servicis sanitaris duran a terme les comeses que tenen encomanats, sota la direcció i coordinació dels servicis centrals d'inspecció.
  
2. Podrà encomanar-se als inspectors i subinspectors de servicis sanitaris la dedicació preferent a tasques especials corresponents a les àrees funcionals de l'acció inspectora que es determinen, tenint en compte la capacitat, dimensió i complexitat de cada Inspecció Territorial.
  
Article 25. Normes de distribució territorial
  
1. El personal sanitari de la Inspecció de Servicis Sanitaris podrà exercir les seues funcions en tot el territori de la Comunitat Valenciana, quan siga designat, amb caràcter excepcional i degudament justificat, per la Direcció de la Inspecció de Servicis Sanitaris per a configurar equips especials, amb la conformitat prèvia de la persona interessada, d'acord amb el que disposa la Llei de la Funció Pública Valenciana.
  
2. Les direccions territorials hauran d'arbitrar les mesures necessàries perquè els funcionaris assenyalats en l'apartat primer d'este article puguen exercir la seua comesa en l'equip amb les màximes facilitats.
  
3. No obstant això, els inspectors i subinspectors de la Inspecció de Servicis Sanitaris podran exercir la seua funció fora dels límits de la comunitat autònoma, d'acord al que disposa l'article 28.3 del present reglament.
  
Article 26. Criteris de distribució funcional
  
1. Els funcionaris de la Inspecció de Servicis Sanitaris duran a terme les funcions que corresponguen als llocs de treball a què estiguen adscrits, sense perjuí del que preveu l'article 24.2.
  
2. Per a la distribució d'actuacions i formació dels corresponents equips d'inspecció podrà tindre's en compte les preferències del personal de la Inspecció de Servicis Sanitaris, si bé es procurarà una distribució de tasques que possibilite la rotació del personal per les distintes activitats.
  
Article 27. Coordinació i col·laboració
  
Els òrgans i les estructures territorials de la Inspecció de Servicis Sanitaris es coordinaran i facilitaran les dades i antecedents de rellevància de què disposen per al millor desenvolupament de l'acció inspectora que corresponga a altres equips o àmbits territorials.
  
Secció tercera
  
Normes sobre servicis encomanats per les autoritats
  
en l'àmbit de les seues competències
  
Article 28. Servicis disposats per l'administració General de l'Estat
  
1. En aplicació de l'article 124 de la Llei General de Seguretat Social, i sense perjuí de les facultats pròpies de la Inspecció de Treball, correspon a la Conselleria de Sanitat la inspecció sobre l'organització i el funcionament dels servicis sanitaris propis o concertats, així com, si és procedent, dels de les Mútues d'Accidents de Treball i Malalties Professionals de la Seguretat Social.
  
2. La Inspecció de Servicis Sanitaris durà a terme les actuacions que li siguen sol·licitades pels òrgans territorials dels organismes gestors i servicis comuns de la Seguretat Social i la resta d'organismes amb funcions en l'orde social.
  
3. La Inspecció de Servicis Sanitaris acomplirà els servicis que, per via reglamentària, li encomane el Ministeri de Sanitat i Consum en l'àmbit de la competència d'execució de l'administració General de l'Estat, i facilitarà la informació de caràcter general que resulte necessària per al millor desenvolupament de la funció normativa que corresponga a l'Estat.
  
Article 29. Col·laboració i coordinació amb altres administracions públiques
  
1. La Inspecció de Servicis Sanitaris col·laborarà amb els diferents servicis d'inspecció de l'administració autonòmica, especialment amb la Inspecció General de Servicis de la Generalitat, d'acord amb el que preveu l'article 3 del Decret 236/1997, de 9 de setembre, del Consell de la Generalitat, i amb les Inspeccions de Servicis Socials i d'Educació. Així mateix, col·laborarà amb l'administració Local i General de l'Estat.
  
2. La Inspecció de Servicis Sanitaris emetrà els informes i omplirà les sol·licituds d'actuació que siguen requerides pels òrgans judicials, en els termes legalment establits.
  
3. La Secretaria General de la Conselleria de Sanitat constituïx la via orgànica ordinària per al manteniment de les relacions institucionals entre les diferents Conselleries i la resta de les Administracions Públiques, en matèries pròpies de la Inspecció de Servicis Sanitaris.
  
TÍTOL III
  
Organització del sistema de la inspecció
  
de servicis sanitaris
  
CAPÍTOL I
  
Estructura general del sistema
  
Article 30. Principis generals
  
1. En aplicació del que preveu la Llei General de Sanitat i la Llei General de Seguretat Social, es garantirà per les autoritats competents de l'administració General de l'Estat, l'administració Local i la de la Comunitat Autònoma Valenciana, en l'àmbit de les seues respectives competències, l'exercici de les funcions i l'eficàcia de les actuacions de la Inspecció de Servicis Sanitaris.
  
2. La Inspecció de Servicis Sanitaris, sota la dependència orgànica de la Secretaria General de la Conselleria de Sanitat, se estructura en servicis centrals i territorials.
  
Article 31. Servicis centrals de la Inspecció de Servicis Sanitaris
  
1. El Reglament d'Organització i Funcionament de la Conselleria de Sanitat inclourà un òrgan central d'Inspecció de Servicis Sanitaris, amb el rang necessari per a garantir la seua independència i l'adequat compliment de la funció que li atorga la legislació sanitària i de Seguretat Social i les que s'arrepleguen en el present reglament.
  
2. En compliment del que han acordat les Corts Valencianes, es configura la Inspecció Sanitària com una estructura única amb dependència jeràrquica de la Secretaria General de la Conselleria de Sanitat, garantint el manteniment de les funcions que li són pròpies i la independència de les seues actuacions respecte dels òrgans de gestió dels centres sanitaris.
  
3. S'adscriuran, amb el rang necessari per al compliment de les seues funcions, a la Direcció de la Inspecció de Servicis Sanitaris, les unitats que determine el Reglament Orgànic i Funcional de la Conselleria de Sanitat.
  
Article 32. Servicis territorials de la Inspecció de Servicis Sanitaris
  
1. La Inspecció de Servicis Sanitaris en l'àmbit territorial es configurarà en les direccions territorials d'Inspecció de Servicis Sanitaris, direccions de secció d'Inspecció de Servicis Sanitaris, direccions d'Unitat de Valoració Mèdica d'Incapacitats i Inspecció Farmacèutica i, amb el nivell orgànic que es determine en el Reglament d'Organització i Funcionament de la Conselleria de Sanitat i les corresponents relacions de llocs de treball.
  
2. Depenent de les direccions territorials d'Inspecció de Servicis Sanitaris, s'adscriuran les direccions de secció d'Inspecció de Servicis Sanitaris, les direccions d'Unitat de Valoració Mèdica d'Incapacitats i la Inspecció Farmacèutica.
  
3. Quan els requeriments funcionals ho justifiquen podran existir, dependents de les direccions territorials d'Inspecció de Servicis Sanitaris, direccions d'Inspecció d'Àrea Sanitària, l'àmbit d'actuació de les quals serà determinat per la Direcció de la Inspecció de Servicis Sanitaris, a les quals s'adscriurien les seccions d'Inspecció de Servicis Sanitaris corresponents.
  
4. Quan els requeriments funcionals ho justifiquen, hi podran haver direccions d'Inspecció Farmacèutica, a les quals s'adscriuria la Inspecció Farmacèutica de Servicis Sanitaris, l'àmbit d'actuació de la qual serà determinat per la Direcció de la Inspecció de Servicis Sanitaris.
  
Article 33. Ordenació territorial de la Inspecció de Servicis Sanitaris
  
1. La Direcció Territorial d'Inspecció de Servicis Sanitaris constituïx l'òrgan de direcció i coordinació de la Inspecció de Servicis Sanitaris en l'àmbit provincial, adscrit a la Direcció Territorial corresponent.
  
2. Les seccions d'Inspecció de Servicis Sanitaris i la Inspecció Farmacèutica es constituïxen sobre la base del principi de descentralització de l'administració Sanitària. S'adequaran en el seu àmbit d'actuació a la distribució d'àrees de Salut determinades per la Conselleria de Sanitat.
  
3. En cada Secció d'Inspecció de Servicis Sanitaris hi haurà un cap de secció d'Inspecció de Servicis Sanitaris, que assumirà la direcció, coordinació i avaluació de les activitats realitzades per la Inspecció de Servicis Sanitaris, amb dependència jeràrquica del cap territorial d'Inspecció.
  
4. Les seccions d'Inspecció de Servicis Sanitaris i la Inspecció Farmacèutica comptaran amb el suport administratiu necessari.
  
5. Els llocs de treball del personal sanitari inspector i subinspector, i del personal administratiu, s'inclouran en les corresponents relacions de llocs de treball, d'acord amb els que determine el secretari general, a proposta de la Direcció de la Inspecció de Servicis Sanitaris.
  
6. Cada direcció territorial integrarà les unitats especialitzades d'inspecció que exigisquen les seues necessitats, i n'organitzarà el funcionament sobre la base d'equips d'inspecció. La seua constitució i composició respondrà a les circumstàncies de cada direcció territorial, amb l'informe preceptiu favorable de la Direcció de la Inspecció de Servicis Sanitaris. Quant al funcionament dependran de les direccions territorials d'Inspecció.
  
7. Les unitats especialitzades integraran un o més equips d'inspecció en aquelles situacions en què es requerisca.
  
CAPÍTOL II
  
Organització funcional de la Inspecció
  
de Servicis Sanitaris
  
Article 34. Funcions de la Direcció de la Inspecció de Servicis Sanitaris
  
La Direcció de la Inspecció de Servicis Sanitaris tindrà les competències següents:
  
a) Assumir la planificació, direcció, coordinació i gestió de les activitats de la Inspecció de Servicis Sanitaris de la Conselleria de Sanitat, en l'àmbit central i territorial.
  
b) Elaborar, efectuar el seguiment i avaluar el Pla Anual d'Inspecció.
  
c) Efectuar propostes de normes legals i reglamentàries per a un millor desenvolupament de les funcions encomanades.
  
d) Exercir la coordinació i col·laboració amb altres òrgans i unitats de naturalesa inspectora de la Generalitat i de l'administració de l'Estat i de les comunitats autònomes.
  
e) Representar la Conselleria de Sanitat i la Generalitat en els assumptes relacionats amb la Inspecció de Servicis Sanitaris, a requeriment del secretari general.
  
f) Elaborar els informes i memòries anuals sobre l'actuació general de la Inspecció de Servicis Sanitaris.
  
g) Participar en els programes de formació del personal de la Inspecció de Servicis Sanitaris, així com en qualssevol altres programes de formació que incloguen matèries relacionades amb la inspecció sanitària.
  
h) I en general, totes les funcions assenyalades en l'article 2 d'este reglament.
  
i) Qualssevol altres funcions que en matèria d'inspecció, avaluació, control i assessorament sanitari li siguen encomanades pels òrgans competents, així com aquelles funcions que d'ara endavant li pogueren atribuir les disposicions legals i administratives
  
Article 35. Funcions dels servicis centrals de la Inspecció de Servicis Sanitaris
  
Les unitats a què es referix l'apartat 3r de l'article 31 exerciran les funcions previstes en l'article 2, amb la distribució que determine el Reglament Orgànic i Funcional de la Conselleria de Sanitat.
  
Article 36. Funcions dels servicis territorials de la Inspecció de Servicis Sanitaris
  
1. Seran funcions dels caps territorials d'Inspecció:
  
a) Coordinar l'actuació de la Inspecció de Servicis Sanitaris del seu àmbit territorial.
  
b) Proposar les mesures de suport tècnic i de col·laboració pericial que considere necessàries per a l'exercici de l'actuació inspectora.
  
c) Comunicar a la Direcció de la Inspecció de Servicis Sanitaris les necessitats existents per a l'exercici de la funció inspectora en el seu àmbit territorial i proposar-ne raonadament les possibles solucions.
  
d) Impulsar i exercir la coordinació amb altres estructures inspectores i altres organismes en relació amb les actuacions inspectores, en el seu àmbit territorial.
  
e) Conéixer i resoldre els recursos de la seua competència en els termes assenyalats per la normativa aplicable.
  
f) Elevar a la Direcció de la Inspecció de Servicis Sanitaris les propostes que, per la seua transcendència o interés general, determinen la conveniència d'establir criteris tècnics comuns per a l'actuació inspectora, en l'àmbit de la comunitat autònoma.
  
g) Programar l'acció per al compliment dels objectius assignats; coordinar l'assignació de servicis a les unitats especialitzades, inspectors, subinspectors i equips, i el seu registre per orde cronològic; el control dels termes i terminis per a les actuacions; i vetlar pel compliment de les instruccions i programació de servicis de funcionament de la Inspecció.
  
h) Supervisar i controlar la diligència en l'acompliment de servicis per unitats, inspectors, subinspectors i equips d'inspecció, i la qualitat dels seus resultats, tornant per a corregir-los els que resulten insuficients, defectuosos o que contrarien els criteris tècnics establits a l'efecte.
  
i) Exercir la representació de la Inspecció de Servicis Sanitaris en la província.
  
j) Proposar a la Direcció de la Inspecció de Servicis Sanitaris, la designació de l'inspector que haja de substituir-lo, en cas d'absència o malaltia.
  
k) Elaborar la memòria anual de la Inspecció de Servicis Sanitaris del seu àmbit territorial.
  
l) Elevar mensualment a la Direcció de la Inspecció de Servicis Sanitaris i al director territorial, el resum general de servicis efectuats per la Inspecció de Servicis Sanitaris i trimestralment, informe sobre el funcionament de la Inspecció Territorial.
  
m) Celebrar reunions de treball periòdiques amb els funcionaris de la plantilla provincial, almenys amb caràcter trimestral, per a la seua millor coordinació i eficàcia, vigilar el funcionament dels servicis, i qualsevol altre anàleg o que li encomane la superioritat.
  
n) Qualsevol altre de naturalesa anàloga als anteriors o que li puga encomanar la Direcció de la Inspecció de Servicis Sanitaris o el director Territorial de Sanitat.
  
Article 37. Funcions de la Inspecció de Servicis Sanitaris
  
1. Les Inspeccions de Servicis Sanitaris, en el seu àmbit d'actuació, assumiran el desplegament i l'execució dels programes generals que els afecten i els específics que establisca el Pla Anual d'Inspecció.
  
2. Seran funcions de la Direcció de Secció d'Inspecció de Servicis Sanitaris, a més de les que li corresponen per la seua condició d'inspector, les següents:
  
a) Organitzar el funcionament de la seua unitat i de l'àrea assignada, depenent del cap territorial d'Inspecció per a la coordinació amb les altres seccions d'Inspecció de Servicis Sanitaris.
  
b) Desenvolupar la coordinació necessària amb la resta de les estructures de l'Àrea de Salut per portar a cap les seues activitats.
  
c) Dirigir, programar i coordinar les actuacions del personal de la Secció d'Inspecció de Servicis Sanitaris.
  
d) Valorar i retre compte de les actuacions i els resultats en la Secció d'Inspecció de Servicis Sanitaris, amb caràcter mensual, a la Direcció Territorial d'Inspecció.
  
3. Seran funcions de la Inspecció Farmacèutica, a més de les que li corresponen per la seua condició d'inspector, les següents:
  
a) Organitzar el funcionament de la seua unitat en el seu àmbit territorial.
  
b) Desenvolupar la coordinació necessària amb la resta de les estructures de la seua província, especialment amb les que actuen en el marc farmacèutic i de productes sanitaris, que siga necessari per a l'acompliment de les seues funcions.
  
c) Establir la coordinació i promoure la col·laboració entre el personal de les estructures territorials dependents de la Inspecció Farmacèutica.
  
4. Seran funcions de la Direcció de la Unitat de Valoració Mèdica d'Incapacitats, a més de les que li corresponen per la seua condició d'inspector, les següents:
  
a) Supervisar les unitats de Valoració Mèdica d'Incapacitats. Fer els reconeixements i dictàmens mèdics preceptius, en funció de la legalitat vigent, sobre incapacitats, accidents i altres situacions que ho requerisquen.
  
b) Formar part dels equips de Valoració d'Incapacitats de l'Institut Nacional de la Seguretat Social, en representació de la Conselleria de Sanitat.
  
c) Emetre l'informe preceptiu a què es referix l'article 3, apartat 3.4 del Decret 34/1999, de 9 de març, del Consell de la Generalitat, davant de les sol·licituds de reducció horària de la jornada laboral del personal funcionari al servici de l'administració autonòmica.
  
d) Emetre l'informe preceptiu a què es referix l'article 19 del II Conveni Col·lectiu del Personal Laboral al Servici de l'administració Autonòmica, davant de les sol·licituds de canvi de lloc de treball efectuades per este personal.
  
e) Emetre informe preceptiu davant de les sol·licituds d'exempció de guàrdies efectuades pel personal estatutari facultatiu i sanitari no facultatiu.
  
f) Formar part com a vocal permanent de la Comissió de Valoració del Dany Corporal de la Conselleria de Sanitat.
  
g) Formar part com a vocal permanent de la Comissió Territorial d'Incapacitat Temporal.
  
h) Tramitar les peticions de l'INSS de les peticions d'exploracions complementàries, proves mèdiques i informes a centres i institucions sanitaris, necessàries per a la qualificació i revisió de la incapacitat dels afiliats al sistema de Seguretat Social, d'acord amb la normativa vigent.
  
i) Formar part del tribunal mèdic que determine el pas a segona activitat dels membres del Cos de Policia Local de la Comunitat Valenciana, segons que determina l'article 19 del Decret 25/1998, de 10 de març, del Consell de la Generalitat, sobre Estructura, Organització i Funcionament dels Cossos de Policia Local de la Comunitat Valenciana.
  
j) Formar part de la comissió d'avaluació a què fa referència el punt 6é de l'Acord Marc de Col·laboració entre la Conselleria de Sanitat i les MATMPSS, segons Resolució del 3 d'agost de 1999, de la Presidència de la Generalitat.
  
Article 38. Equips d'inspecció: concepte i funcions
  
1. Els equips d'inspecció són l'estructura bàsica funcional de l'acció inspectora. La seua constitució respondrà, entre altres, a criteris territorials, sectorials, d'especialització.
  
2. Els equips duran a cap de manera integral l'activitat inspectora ordinària en l'àmbit que s'assigne, sense perjuí del que establix l'article anterior. Els equips d'inspecció comptaran amb els inspectors i subinspectors, i el personal administratiu necessari per al compliment dels seus objectius.
  
3. Els equips d'inspecció estaran sota la dependència de la Direcció d'Inspecció a què estiguen assignats.
  
4. Cada equip assumirà l'execució de la programació dels servicis que corresponguen al seu àmbit, organitzant i distribuint el treball entre els seus membres i el seguiment de la seua execució i de l'adequació de les actuacions practicades, i desenvoluparà la seua comesa mitjançant l'actuació individual o col·lectiva dels seus inspectors i subinspectors.
  
5. Al capdavant de l'equip hi haurà un inspector, que el dirigirà tècnicament i funcionalment, exercirà el seu control, i impulsarà la seua activitat, sota la dependència establida en l'apartat 3 anterior; comptarà amb els inspectors i subinspectors que s'assignen, i amb el personal administratiu de suport que permeten les disponibilitats i l'organització existents.
  
Article 39. Funcions de les unitats de caràcter funcional especialitzades de la Inspecció
  
1. Seran comeses de les unitats funcionals especialitzades de la Inspecció dur a terme les actuacions per al compliment dels objectius i desenvolupar els programes per a què van ser creades.
  
2. Corresponen al coordinador de les unitats funcionals especialitzades, a més de les que té atribuïdes per la seua condició d'inspector, les funcions següents:
  
a) Organitzar el funcionament de la seua unitat i de l'àrea funcional assignada, en dependència del cap territorial d'Inspecció per a la coordinació amb les altres estructures de la unitat.
  
b) Dirigir, programar, coordinar, valorar i retre compte de les actuacions en la seua àrea funcional.
  
c) Elaborar els resums mensuals d'activitat i resultats de la seua unitat.
  
d) Fer reunions periòdiques amb els equips d'Inspecció i amb els inspectors que integren la unitat en matèries del seu àmbit funcional, a l'efecte d'ordenar la seua actuació.
  
e) Realitzar les funcions i comeses que li siguen assignades pel cap territorial d'Inspecció.
  
f) Qualssevol altres determinades per la normativa legal vigent.
  
Article 40. L'inspector mèdic de Servicis Sanitaris
  
1. L'inspector mèdic de Servicis Sanitaris, en l'exercici de les seues funcions, exercirà les activitats tendents a la consecució dels objectius, d'acord als programes d'inspecció inclosos en el Pla Anual d'Inspecció.
  
2. Així mateix, realitzarà actuacions d'ofici per acord de l'òrgan competent, bé per pròpia iniciativa o com a conseqüència d'orde superior, a petició raonada d'altres òrgans, o per denúncia.
  
3. L'inspector mèdic, en l'exercici de les seues funcions i en el seu àmbit d'actuació, estarà facultat per a:
  
a) Participar en l'avaluació del Pla de Salut de la Comunitat Valenciana.
  
b) Avaluar l'organització i funcionament administratiu i sanitari de tots els servicis i dependències de la Conselleria i centres sanitaris públics i privats.
  
c) Inspeccionar i avaluar els centres, servicis, unitats i establiments sanitaris, tant públics com privats.
  
d) Inspeccionar els centres i servicis concertats amb la Conselleria de Sanitat, de les condicions establides en el concert, així com aquells aspectes d'organització i funcionament que afecten als objectius establits en el concert.
  
e) Inspeccionar el procés assistencial de les entitats col·laboradores de la Seguretat Social, així com la inspecció i control de les instal·lacions i servicis d'estes relacionats amb l'assistència sanitària derivada de contingències no professionals.
  
f) Avaluar el funcionament de les comissions clíniques i, en especial, la de docència.
  
g) Participar en l'avaluació docent dels servicis assistencials per a la formació postgraduada, quan estiga degudament acreditat.
  
h) Inspeccionar i avaluar les activitats d'investigació que es facen en el sistema sanitari.
  
i) Elaborar els informes preceptius en els procediments d'acreditació de centres i servicis sanitaris.
  
j) Inspeccionar i controlar, amb caràcter sanitari, la prestació d'incapacitat temporal, inclòs el personal de la Generalitat.
  
k) Exercir les facultats i competències atribuïdes a la Inspecció de Servicis Sanitaris en matèria de Seguretat Social, especialment els aspectes referits a les prestacions sanitàries i entitats col·laboradores.
  
l) Investigar i informar de les actuacions de què pogueren derivar-se responsabilitats individuals en el desenvolupament dels procediments administratius i del funcionament general dels servicis sanitaris.
  
m) Realitzar les actuacions prèvies i la instrucció de procediments disciplinaris en matèries de la seua competència.
  
n) Realitzar les actuacions prèvies i instrucció de procediments sancionadors com a conseqüència d'actuacions directes de la Inspecció de Servicis Sanitaris.
  
o) Inspeccionar les prestacions sanitàries ?incloses l'atenció primària, assistència especialitzada, prestacions farmacèutiques, prestacions complementàries i servicis d'informació i documentació sanitària- del Sistema Nacional de Salut, així com aquelles relatives als convenis internacionals.
  
p) Inspeccionar i realitzar el procediment de visat de prestacions farmacèutiques i complementàries.
  
q) Elaborar informes i propostes en els expedients de reintegraments de despeses, ocasionades per assistència sanitària fora del Sistema Nacional de Salut.
  
r) Emetre els informes tecnicosanitaris en els expedients de reclamacions de responsabilitat patrimonial de l'administració.
  
s) Participar en la gestió de riscs sanitaris.
  
t) Desenvolupar les actuacions de valoració mèdica d'incapacitats i, en especial, els aspectes referits a reconeixements i informes mèdics previs, en els procediments en què així estiga establit.
  
u) Inspeccionar i avaluar com a garantia del compliment dels drets i deures dels pacients. Elaborar informes sobre les reclamacions dels pacients derivades de l'assistència sanitària prestada, d'acord amb la normativa vigent.
  
v) Participar en la formació i investigació en les matèries pròpies de la seua competència.
  
w) Participar en els tribunals de selecció de personal sanitari, facultatiu i d'infermeria, així com de personal inspector i subinspector.
  
x) Qualssevol altra que estiga establida per disposicions legals o reglamentàries, així com les que siguen ordenades.
  
4. L'inspector assumirà provisionalment les funcions del cap de secció o unitat funcional especialitzada, en casos d'absència, vacant o malaltia.
  
Article 41. L'inspector farmacèutic de Servicis Sanitaris
  
1. L'inspector farmacèutic de Servicis Sanitaris, en l'exercici de les seues funcions, exercirà les activitats tendents a la consecució dels objectius, d'acord amb els programes d'inspecció inclosos en el Pla Anual d'Inspecció.
  
2. Així mateix, realitzarà actuacions d'ofici per acord de l'òrgan competent, bé per pròpia iniciativa o com a conseqüència d'orde superior, a petició raonada d'altres òrgans, o per denúncia.
  
3. L'inspector farmacèutic de Servicis Sanitaris en l'exercici de les seues funcions, i preferentment en aquelles matèries relacionades amb la prestació farmacèutica o amb estructures o servicis de caràcter farmacèutic, i en el seu àmbit d'actuació, estarà facultat per a:
  
a) Participar en l'avaluació del Pla de Salut de la Comunitat Valenciana.
  
b) Avaluar l'organització i funcionament administratiu i sanitari de tots els servicis i dependències de la Conselleria i centres sanitaris públics i privats.
  
c) Inspeccionar i avaluar els centres, servicis, unitats i establiments sanitaris, tant públics com privats.
  
d) Inspeccionar els centres i servicis concertats amb la Conselleria de Sanitat, de les condicions establides en el concert, així com aquells aspectes d'organització i funcionament que afecten els objectius establits en el concert.
  
e) Inspeccionar, en matèria farmacèutica, el procés assistencial de les entitats col·laboradores de la Seguretat Social, així com la inspecció i control de les instal·lacions i servicis d'estes relacionats amb l'assistència sanitària derivada de contingències no professionals.
  
f) Avaluar el funcionament de les comissions clíniques i en especial la de docència.
  
g) Participar en l'avaluació docent dels servicis assistencials per a la formació postgraduada, quan estiga degudament acreditat.
  
h) Participar en la inspecció i avaluació de les activitats d'investigació que es facen en el sistema sanitari.
  
i) Elaborar els informes preceptius en els procediments d'acreditació de centres i servicis sanitaris.
  
j) Exercir les facultats i competències atribuïdes a la Inspecció de Servicis Sanitaris en matèria de Seguretat Social, especialment els aspectes referits a les prestacions sanitàries i entitats col·laboradores.
  
k) Investigar i informar de les actuacions de què pogueren derivar-se responsabilitats individuals en el desenvolupament dels procediments administratius i del funcionament general dels servicis sanitaris.
  
l) Realitzar actuacions prèvies i instrucció de procediments disciplinaris en matèries de la seua competència.
  
m) Realitzar actuacions prèvies i instrucció de procediments sancionadors com a conseqüència d'actuacions directes de la Inspecció de Servicis Sanitaris.
  
n) Inspeccionar les prestacions sanitàries farmacèutiques i complementàries.
  
o) Inspeccionar el procediment de visat de prestacions farmacèutiques i complementàries.
  
p) Elaborar informes i propostes en els expedients de reintegraments de despeses, ocasionades per prestació farmacèutica fora del Sistema Nacional de Salut.
  
q) Emetre informes tècnics en els expedients de reclamacions de responsabilitat patrimonial de l'administració, derivats de la prestació farmacèutica.
  
r) Participar en la gestió de riscs sanitaris en els aspectes relacionats amb la prestació farmacèutica o matèria de productes farmacèutics.
  
s) Realitzar actuacions i manteniment de les bases de dades de medicaments (REME) i del GAIA, així com de qualsevol altra que en el futur es poguera aplicar.
  
t) Inspeccionar i avaluar com a garantia del compliment dels drets i deures dels pacients. Elaborar informes sobre les reclamacions dels pacients derivades de la prestació farmacèutica i dietètica, d'acord a la normativa vigent.
  
u) Participar en la formació i investigació en les matèries pròpies de la seua competència.
  
v) Participar en els tribunals de selecció de personal sanitari, facultatiu i d'infermeria, així com de personal inspector i subinspector.
  
w) Informar sobre l'evolució de la prestació farmacèutica i els seus indicadors qualitatius i quantitatius
  
x) Participar en les comissions i grups de treball, assumint en determinats casos la Secretaria Tècnica, a sol·licitud de la Direcció General per a la Prestació Farmacèutica.
  
y) Qualssevol altra que estiga establida per disposicions legals o reglamentàries, així com les que siguen ordenades.
  
4. Dur a cap aquelles actuacions que, fora del seu àmbit territorial, li siguen encomanades per la Direcció Territorial d'Inspecció o per la Direcció de la Inspecció dels Servicis Sanitaris de la Conselleria de Sanitat.
  
Article 42. L'infermer subinspector de Servicis Sanitaris
  
1. L'infermer subsinspector de Servicis Sanitaris, en l'exercici de les seues funcions, exercirà les activitats tendents a la consecució dels objectius, d'acord amb els programes d'inspecció inclosos en el Pla Anual d'Inspecció.
  
2. Així mateix, realitzarà les actuacions que s'inicien d'ofici per acord de l'òrgan competent, bé per pròpia iniciativa o com a conseqüència d'orde superior, a petició raonada d'altres òrgans, o per denúncia.
  
3. L'infermer subinspector, en l'exercici de les seues funcions estarà facultat per a:
  
a) Anàlisi i avaluació del funcionament dels programes d'infermeria d'atenció primària i especialitzada.
  
b) Inspecció i avaluació dels servicis assistencials, en l'àmbit de la seua competència.
  
c) Revisió, seguiment i control dels processos d'incapacitat temporal, realitzant les activitats següents:
  
1. Seguiment dels processos d'incapacitat temporal, d'acord amb els indicadors sanitaris d'esta prestació.
  
2. Seguiment i control de la formalització dels informes periòdics exigits per la legislació vigent.
  
3. Coordinació de les comunicacions amb les entitats gestores i col·laboradores de la Seguretat Social.
  
4. Primeres visites d'Inspecció, en les quals demanarà la informació clínica necessària per a l'obertura de la història clínica i valoració mèdica per part de l'inspector.
  
5. Qualssevol altra que li siga assignada pel metge inspector, d'acord amb la seua titulació professional.
  
d) Estudi i seguiment de les prestacions sanitàries farmacèutiques i complementàries. Supervisió i control del procediment de visat de les especialitats i productes que ho necessiten.
  
e) Elaboració de dades i indicadors necessaris per a l'informe mensual d'activitat de la unitat a què estiguen adscrits.
  
f) Participació en els programes d'investigació i activitat en els programes de formació, en les matèries de la seua competència.
  
g) Elaboració d'informes tècnics en aquells procediments de responsabilitat patrimonial en què així es determine.
  
h) Exercici de les actuacions disciplinàries i sancionadores, d'acord amb la normativa vigent.
  
i) Participació en la tutela dels drets i deures dels pacients dels servicis sanitaris.
  
j) Realització de les visites domiciliàries que es consideren pertinents per a la consecució dels fins i tasques de la labor inspectora.
  
k) Participar en els tribunals de selecció de personal sanitari no facultatiu i personal no sanitari, així com de personal subinspector.


Còpia Permalink ELI